Asia C‑556/12

TDC A/S

vastaan

Teleklagenævnet

(Østre Landsretin (Tanska) esittämä ennakkoratkaisupyyntö)

”Ennakkoratkaisupyyntö — Sähköiset viestintäverkot ja -palvelut — Direktiivi 2002/19/EY — 2 artiklan a alakohta — Erityisten verkkoelementtien ja niihin liittyvien toimintojen käyttöoikeus tai oikeus hyödyntää niitä — 5, 8, 12 ja 13 artikla — Kansallisten sääntelyviranomaisten toimivalta — Erityisten verkkoelementtien ja niihin liittyvien toimintojen käyttöoikeuteen tai oikeuteen hyödyntää niitä liittyvä velvollisuus — Yritys, jolla on huomattava markkinavoima tietyillä markkinoilla — Liityntäverkon jakopisteen loppukäyttäjän liityntäpisteeseen yhdistävä tilaajajohto — Erityisten verkkoelementtien ja niihin liittyvien toimintojen käyttöoikeutta tai oikeutta hyödyntää niitä koskevien kohtuullisten pyyntöjen täyttämistä koskevan velvollisuuden oikeasuhteisuus — Direktiivi 2002/21/EY — 8 artikla — Kansallisen sääntelyviranomaisen tehtävien hoitamista koskevat yleiset tavoitteet”

Tiivistelmä – Unionin tuomioistuimen tuomio (kolmas jaosto) 19.6.2014

Jäsenvaltioiden lainsäädännön lähentäminen — Sähköiset viestintäverkot ja -palvelut — Verkkojen ja niiden liitännäistoimintojen käyttöoikeudet ja yhteenliittäminen — Direktiivit 2002/19 ja 2002/21 — Sen hyväksyttävyys, että kansallisella sääntelyviranomaisella on toimivalta asettaa operaattorille, jolla on huomattava markkinavoima tietyillä markkinoilla, velvollisuus asentaa loppukäyttäjien pääsyn valokuituverkkoon mahdollistavia tilaajajohtoja — Edellytykset — Suhteellisuusperiaatteen noudattaminen — Mainitun operaattorin perusinvestointien ja hintavalvontajärjestelmän olemassaolon huomioon ottaminen

(Euroopan parlamentin ja neuvoston direktiivin 2002/19, sellaisena kuin se on muutettuna direktiivillä 2009/140, 2 artiklan a alakohta ja 8, 12 ja 13 artikla sekä Euroopan parlamentin ja neuvoston direktiivin 2002/21, sellaisena kuin se on muutettuna direktiivillä 2009/140, 8 artiklan 1 kohta)

Sähköisten viestintäverkkojen ja niiden liitännäistoimintojen käyttöoikeuksista ja yhteenliittämisestä annetun direktiivin 2002/19, sellaisena kuin se on muutettuna direktiivillä 2009/140, 2 artiklan a alakohtaa sekä 8 ja 12 artiklaa on tulkittava siten, että kansallisella sääntelyviranomaisella on toimivalta asettaa sähköisen viestinnän operaattorille, jolla on huomattava markkinavoima tietyillä markkinoilla, erityisten verkkoelementtien ja niihin liittyvien toimintojen käyttöoikeutta tai oikeutta hyödyntää niitä koskevien kohtuullisten pyyntöjen täyttämisvelvollisuutena velvollisuus asentaa kilpailevien operaattorien pyynnöstä korkeintaan 30 metrin mittainen tilaajajohto liityntäverkon jakopisteen ja loppukäyttäjän liityntäpisteen välille, jos tällainen velvollisuus perustuu havaitun ongelman luonteeseen ja on oikeasuhteinen ja perusteltu sähköisten viestintäverkkojen ja -palvelujen yhteisestä sääntelyjärjestelmästä annetun direktiivin 2002/21, sellaisena kuin se on muutettuna direktiivillä 2009/140, 8 artiklan 1 kohdassa ilmaistuihin tavoitteisiin nähden, mikä ennakkoratkaisua pyytäneen tuomioistuimen on arvioitava.

Direktiivin 2002/19 8 ja 12 artiklaa, luettuna yhdessä sen 13 artiklan kanssa, on lisäksi tulkittava siten, että kansallisen sääntelyviranomaisen on silloin, kun se harkitsee tällaisen velvollisuuden asettamista, otettava huomioon kyseessä olevan operaattorin perusinvestoinnit ja asennuskustannusten kattamisen mahdollistavan hintavalvontamahdollisuuden olemassaolo.

(ks. 45, 47, 48 ja 54 kohta sekä tuomiolauselman 1 ja 2 kohta)